SET ปิดเช้าทรงตัว วอลุ่มเบาบาง-นักลงทุนปรับพอร์ตลดความเสี่ยง
SET ปิดเช้าบวก 1.34 จุด หรือ 0.09% มาที่ 1,546.20 จุด มูลค่าซื้อขายที่ 12,567.46 ล้านบาท คาดในช่วง 1-2 วันนี้จะเป็นลักษณะเทรดกรอบแคบ ก่อนเข้าสู่ช่วงวันหยุดยาว
9 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (9 เม.ย.) บวก 1.34 จุด หรือ 0.09% มาที่ 1,546.20 จุด สูงสุดที่ 1,548.06 จุด ต่ำสุดที่ 1,542.25 จุด มูลค่าซื้อขายที่ 12,567.46 ล้านบาท
น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยเช้านี้ค่อนข้างซึม โดยไม่มีประเด็นใดเป็นสาระสำคัญ ขณะที่ราคาน้ำมันปรับตัวลงกดหุ้นพลังงานทั้ง PTT และ PTTEP แต่ยังมีหุ้นบวกรายตัวในลักษณะ Selective
สำหรับกลุ่มแบงก์มองว่าปรับตัวขึ้นมาหลายวัน โดยวันนี้เป็นการเลือกซื้อแบบรายตัว ซึ่งประเด็นสำคัญเป็นเรื่องของธุรกิจที่มีความมั่นคงและมีคาดในครึ่งหลังของปีนี้ทั้งสินเชื่อและผลประกอบการจะดีขึ้น
ขณะที่เข้าใกล้วันหยุดยาวช่วงเทศกาลสงกรานต์ ทำให้นักลงทุนที่มีหุ้นอยู่บางคนอาจมีลักษณะการขายปรับพอร์ตและชะลอการลงทุนใหม่เพื่อลดความเสี่ยง คาดว่าจะกลับมาลงทุนอีกครั้งหลังสงกรานต์
แนวโน้มการลงทุนบ่ายนี้ คาดว่าในช่วง 1-2 วันนี้จะเป็นลักษณะเทรดกรอบแคบ ก่อนเข้าสู่ช่วงวันหยุดยาว